b"\n_START_ARTICLE_\nZastava Kanade\n_START_PARAGRAPH_\nZastava Kanade je eden od dr\xc5\xbeavnih simbolov Kanade.\n_START_SECTION_\nDr\xc5\xbeavna in civilna zastava\n_START_PARAGRAPH_\nDr\xc5\xbeavno in civilno zastavo Kanade, znano tudi kot Maple Leaf (angle\xc5\xa1ko) in l'Unifoli\xc3\xa9 (francosko) je uradno potrdil kanadski parlament leta 1964, leto dni kasneje 15. februarja 1965, pa jo je kraljica Elizabeta II. razglasila za dr\xc5\xbeavno zastavo Kanade. Zastava je v razmeru 1:2. Sama zastava je navpi\xc4\x8dno razdeljena na tri dele, stranska sta rde\xc4\x8da, med njima pa je bel kvadrat, v katerega sredi\xc5\xa1\xc4\x8du je stiliziran rde\xc4\x8d javorjev list, ki je \xc5\xbee od 18. stoletja dr\xc5\xbeavni simbol Kanade._NEWLINE_Rde\xc4\x8do in belo barvo je kot uradni barvi Kanade dolo\xc4\x8dil kralj Jurij V. leta 1921. Rde\xc4\x8da barva tako simbolizira \xc5\xbertve Kanad\xc4\x8danov med prvo svetovno vojno, medtem ko bela predstavlja zasne\xc5\xbeeni sever Kanade._NEWLINE_\xc5\xa0e bolj kot po zastavi je Kanada prepoznavna po simbolu javorjevega lista, ki ozna\xc4\x8duje dr\xc5\xbeavo in njene ljudi. V zastavi je upodobljena stilizirana razli\xc4\x8dica javorjevega lista, ki je v naravi ni, z enajstimi odseki, vendar \xc5\xa1tevilo listnih to\xc4\x8dk v zastavi nima posebnega pomena. Kanadski domorodci so namre\xc4\x8d \xc5\xbee od nekdaj, \xc5\xa1e pred prihodom prvih evropejcev na kanadsko ozemlje, v vsakdanji prehrani uporabljali javorjev sirup, pridobljen iz soka javorjevih dreves."